**Eisteddfod yr Urdd 2023**

**Cystadleuaeth Gwaith Cartref: 317**

**Adolygiad ffilm: Blwyddyn 7, 8 a 9**

**Beirniadaeth Catrin Beard**

Gyda chymaint o arlwy ar gael i’n difyrru ar gynifer o gyfryngau a phlatfformau gwahanol bob awr o’r dydd, mae’n gallu bod yn amhosibl dewis pa ffilm i’w gwylio o’r cannoedd sy’n cael eu gwthio arnom ni’n barhaus. Diolch byth felly am adolygiadau, y gallwn droi atyn nhw i gael blas o’r cynnyrch i’n helpu i benderfynu.

At hynny, mae adolygiadau da’n ddifyr i’w darllen; fel y mae ffilm dda’n bachu’r gwyliwr, bydd adolygiad da yn bachu’r darllenydd. Cawn synhwyro naws y ffilm, clywed rhywfaint am y plot (ond nid gormod) a chael barn gytbwys yr awdur am wahanol elfennau, gan gynnwys y stori, yr actio, y gerddoriaeth a’r effeithiau – beth bynnag sy’n mynd â bryd yr adolygwr.

Pleser o’r mwyaf felly oedd darllen y ceisiadau a ddaeth i law yn y gystadleuaeth hon. Cafwyd dewis eang o ffilmiau, o *Greatest Showman* i *Matilda* a *Grown Ups*; o *Enola Holmes* i *Avatar, Home Alone, Maverick* a *Mamma Mia*. Digon o amrywiaeth, a rhywbeth i blesio pawb does bosib!

Braf yw darllen mwynhad yr adolygwyr wrth wylio’r ffilmiau: “Dyma fy hoff ddarn, roeddwn yn rowlio chwerthin”, “Byddwch chi ar binne eich traed, wedi eich gwefreiddio gan y ffilm anhygoel!”, “Fedrai ddim disgwyl i weld y ffilm yma adra, mi fyddai’n dawnsio a chanu nerth esgyrn fy mhen.”, “…dyma un o’r ffilmiau gorau i mi ei gwylio erioed, o’r hiwmor cyflym i’r sgript chwim”.

Mae’r cynigion a ddaeth i’r brig wedi gwneud ymdrech i edrych y tu hwnt i’r ffilm yn unig. Yn ei adolygiad o *Top Gun Maverick*, sy’n ddilyniant i *Top Gun* a ymddangosodd yn 1986, mae Mihangel yn cymharu’r ffilm â’r gwreiddiol, gan ganmol perfformiadau’r sêr a’r effeithiau gweledol yn arbennig: “Os oeddech yn meddwl bod y styntiau yn y ffilm wreiddiol yn anhygoel, byddwch chi’n cael eich syfrdanu gan y styntiau yn *Top Gun Maverick*”.

Wrth drafod *Matilda*, mae TWTS yn ystyried y ffilm o’r sioe gerdd ochr yn ochr â llyfr gwreiddiol Roald Dahl: “Wrth gymharu’r nofel a’r ffilm fydden i yn dweud fod y cynhyrchiad yma wedi cofleidio synhwyrau dychymyg Roald Dahl i’r byw. Yn bennaf, mae ffilm *Matilda* yn esiampl berffaith o sut i addasu llyfr i gynhyrchiad y sgrin fawr, heb aberthu ysbryd yr awdur.”

Mae Eirlys Bowen wedi mynd gam ymhellach yn ei hadolygiad o *Enola Holmes*, stori chwaer fach Sherlock Holmes, a’i bachodd yn yr eiliadau cyntaf gyda’i “hiwmor ysgafn a chyffro sy’n parhau drwy gydol y ffilm”. Yn ôl yr adolygydd, mae yma themâu eang am agweddau rhywiaethol oes Fictoria, sy’n cynnwys gwleidyddiaeth, ffeministiaeth a hawliau menywod. Ond mae’n berthnasol i’n hoes ni hefyd: “Mae clywed merched ifanc yn mynegi barn yn graff ar broblemau niferus y gymdeithas honno ar y sgrin fawr heddiw’n chwa o awyr iach yn y byd cyfoglyd o dywysogesau sy’n cael ei orfodi ar ferched ifanc”.

“Mae Millie Bobby Brown yn serennu”, dywed Eirlys Bowen, “a does dim dwywaith fod hon yn ffilm o ffuglen hanesyddol ar ei gorau.” Ac mae’n amlwg iddi gael ei chyffroi: “does dim angen llawer o waith ditectif i ddarganfod beth sy’n dod nesaf yn y gyfres gyffrous newydd hon!”

Am fynegi ei mwynhad ond hefyd am feddwl y tu hwnt i’r ffilm a chyflwyno barn glir ac yn rhesymegol, mae Eirlys Bowen yn llawn haeddu’r wobr. Llongyfarchiadau.

1 Eirlys Bowen

2 TWTS

3 Mihangel